钦定古今图书集成/明伦汇编/人事典/第089卷 > 《礼记》 > 《曲礼》
## 钦定古今图书集成/明伦汇编/人事典/第089卷 > 《礼记》 > 《曲礼》

天子死曰“崩”，诸侯曰“薨”，大夫曰“卒”，士曰“不禄”，庶人曰
“死”，在床曰“尸”，在棺曰“柩”，羽鸟曰“降”，四足曰“渍”，死寇曰
“兵。”

〈注〉卒，终，竟也。士禄以代耕，不禄不终其禄也。死者，澌也，消尽无馀之谓。尸，陈也。古人病困，气未绝之时，下置在地，气绝之后，更还床上，所以如此者，凡人初生在地，病将死，故下复其初生，冀得脱死重生也。若其不生，复反本床，既未殡敛，陈列在床，故曰尸也。吕氏曰：“柩，久也。比化者，无使土亲肤，故在棺，欲其久也。羽鸟”飞翔之物，降而下则死矣。兽能动之物，腐败则死矣。渍谓其体腐败渐渍也。兵者，死于寇难之称也。

又

生曰“父”、曰“母”曰“妻”，死曰“考”曰“妣”曰“嫔。”寿考曰“卒。”短折
曰“不禄。”

〈注〉嫔者，妇人之美称。嫔，犹宾也。夫所宾敬也。短折，夭横而死也。此言卒与不禄，与上文大夫士之称同者，彼以位之尊卑言，此以数之修短言也。又按：吕氏说“‘死寇曰兵’之下，当以此二句承之，盖错简也。”谢氏曰：“《易》曰‘有子考，无咎’。又曰‘意承考也’。又《书》言‘事厥考厥长’之类，皆非死而后称，盖古者通称，后世乃异之耳。”